เปิดใจ หลวงพี่วัดดัง โพสต์ทำบุญแนวใหม่ โยมสั่งแอปฯ ถวายสังฆทาน
เปิดใจ หลวงพี่วัดดังเมืองตรัง ดีกรีจบ ป.โท เผยญาติโยมทำบุญแนวใหม่ สั่งแอปฯ มาถวายสังฆทาน พร้อมวิดีโอคอลรับพร ย้ำได้บุญหรือไม่ขึ้นอยู่กับเจตนาเป็นสำคัญจากกรณีโลกออนไลน์แชร์เรื่องราวจากเฟซบุ๊ก Itthiyawat Chotipanyo Suweerawarawut ที่โพสต์ข้อความว่า นี่เรามาถึงจุดที่สามารถถวายสังฆทานโดยไม่ต้องเห็นหน้ากันแล้ว โยมจะทำบุญเปิดแอปพลิเคชันบริการส่งของ แล้วตัดเงินผ่านบัญชีแล้วมาส่งในวัด แล้วพระรับประเคนจากคนส่ง พร้อมโทรรับพรผ่าน Video Call #Disruption#โลกหมุนไวใจหมุนธรรม จนเกิดเป็นกระแส มีการแชร์ข้อความต่อๆ กัน พร้อมคำถามถึงความเหมาะสมว่าญาติโยมทำถูกต้องหรือไม่ล่าสุด วันที่ 6 ม.ค.63 ผู้สื่อข่าวได้สอบถามกับ พระอิทธิยาวัธย์ โชติปัญโญ พระธรรมวิทยากร กรมการศาสนา วัดนิคมประทีป (วัดโคกหล่อ) ต.โคกหล่อ อ.เมืองตรัง เจ้าของเฟซบุ๊ก เปิดเผยว่า หลังจากที่มีการโพสต์ออกไป ก็มีข้อความส่งมาถามกันเป็นจำนวนมาก อาตมาก็ได้ตอบกลับไปว่าคนที่ทำก็มีโอกาสให้ทาน บางคนที่ไม่สะดวกก็ได้ทำบุญโดยเข้ากับยุคสมัยอีกด้านก็ได้กระตุ้นเศรษฐกิจระดับฐานราก ร้านอาหารหรือผู้ให้บริการต่างๆ ก็ได้ขับเคลื่อนเศรษฐกิจชุมชน มีรายได้ ก็ทำให้เกิดผล 2 ทาง เจตนาถือเป็นสิ่งสำคัญอย่างไรก็ตามส่วนตัวคิดว่าพระก็อยากให้ญาติโยมมาวัด มาเจอหน้าพูดสนทนากันจะดีกว่า เพราะกุศลที่เกิดจากความพยายามย่อมได้รับผลบุญที่มากกว่าเพียงแต่หากมีความจำเป็นก็เห็นสมควรเป็นกรณีไป บุญหมายถึงการสละกิเลส เครื่องมือใดๆ ก็ตามที่มีส่วนทำให้เราได้ขัดเกลาตัวเอง อย่างการสั่งอันนี้จิตเราปรารถนาที่จะให้ทาน อยากเสียสละ อยากทำบุญ จิตเป็นกุศลเมื่อทำก็ได้บุญเหมือนกัน เพียงแต่ความพร้อม ความสะดวกของคนเราต่างกัน วิธีนี้ก็จะเกื้อกูลทำให้เรามีโอกาสทำบุญ การใช้วิธีนี้เมื่อจิตเป็นกุศลเราก็มีความสุขเหมือนกัน นี่เป็นโอกาสที่เราได้สื่อสารกับสังคม พระพุทธศาสนาไม่ล้าสมัย อยู่ที่ว่าเราสื่อสารยังไงให้ร่วมสมัยกับสังคมพระอิทธิยาวัธย์ โชติปัญโญ กล่าวอีกว่า วิถีชีวิตคนในเมือง ไม่มีเวลาจะทำกับข้าวเตรียมอาหารเอง แค่สั่งมาแล้วรับพรเดลิเวอรี่เลย บางทีพระก็ไม่มีเวลา มีกิจหลายอย่าง เสร็จจากตรงนี้จะได้เอาเวลาไปทำอย่างอื่น บางครั้งก็มีการวิดีโอคอลอนุโมทนาบุญรับพรผ่านการคอลกันเป็นแบบนี้หลายเคสแล้ว ที่ผ่านมาเมนูที่เคยสั่งจะเป็นพวกน้ำปั่น ถ้าเป็นเมื่อก่อนคนก็จะทำน้ำมาถวาย ทุกวันนี้ทุกคนต่างไม่มีเวลา จึงเลือกใช้วิธีนี้เพราะสะดวกขณะที่ นางปีลำยอง หรือเจ๊เอียด เที่ยงธรรม อายุ 63 ปี อาชีพทำทัวร์ กล่าวว่า วันนั้นได้เห็นคนบริการส่งของแล้วรู้สึกชอบ หลวงอิทธิจึงพูดขึ้นมาว่า ผมมีเฟซบุ๊กที่จะติดต่อได้ ตนจึงอยากทำบุญสั่งน้ำเพื่อถวายพระ จากนั้นก็สั่งข้าวกะเพราหมูสับไข่ดาวของตนเองไปด้วย 1 กล่อง พอรุ่งเช้าอีกวันก็มานั่งเล่าให้หลวงตา คือ พระครูอดุลคุณาธาร เจ้าอาวาสวัดนิคมประทีป หรือวัดโคกหล่อ ฟังถึงวิวัฒนาการของสังคมปัจจุบันว่าการส่งอาหารอย่างนี้เป็นมาอย่างไร และสั่งน้ำผ่านฟู้ดแพนด้ามาถวายด้วยท่านด้วยทางด้าน นายอดิศักดิ์ ถนอมจิตร อายุ 25 ปี อาชีพธุรกิจส่วนตัว และเป็นคนขับรถส่งอาหารผ่านแอปพลิเคชัน กล่าวด้วยว่า ผลตอบรับจากการส่งอาหารซึ่งเพิ่งเปิดตัวในเมืองตรังมีผลตอบรับที่ดีมาก มียอดสั่งซื้อเกือบ 2000 รายการต่อวัน ขณะนี้ก็มีพนักงานส่งกว่า 100 คน และร้านค้าที่เข้าร่วมก็กว่า 200 ร้าน ที่พร้อมส่งตั้งแต่เวลา 08.00-24.30 น.กลุ่มลูกค้าก็มีตั้งแต่คนธรรมดาจนถึงพนักงานราชการ ทั้งเด็ก วัยรุ่น และกลุ่มคนวัยทำงาน และปัจจุบันเองก็ยังมีการสั่งอาหารกับการบริการนี้เพื่อถวายพระสงฆ์ เช่น วัดกะพังฯ วัดโคกหล่อ ซึ่งส่วนใหญ่จะเป็นการสั่งน้ำ และมีทั้งที่พระสั่งเองและที่ญาติโยมสั่ง ทั้งนี้ส่วนตัวตนมองว่าการบริการนี้จะจะเติบโตได้ดีมากในอนาคตและเข้าถึงทุกกลุ่มเป้าหมายสำหรับประวัติของ พระอิทธิยาวัธย์ โชติปัญโญ พระธรรมวิทยากร กรมการศาสนา วัดนิคมประทีป ได้สำเร็จการศึกษาปริญญาตรี คณะศิลปศาสตร์ สาขาวิชาภาษาจีน โทภาษาจีน จากมหาวิทยาลัยสงขลานครินทร์ วิทยาเขตหาดใหญ่ และจบปริญญาโทสาขาพุทธศาสตร์ จากมหาจุฬาลงกรณราชวิทยาลัย วังน้อย จ.พระนครศรีอยุธยา หลังจากสำเร็จการศึกษาก็ได้ทำงานตามปกติ ก่อนตัดสินใจบวชที่วัดนิคมประทีปโดยได้เรียนรู้พระธรรมคำสอนจากพระครูอดุลคุณาธาร (พ่อท่านหวน ขนฺติโก) เจ้าอาวาสวัดโคกหล่อ และเป็นพระเกจิอาจารย์ชื่อดังของภาคใต้ จนเกิดความเลื่อมใสในพระพุทธศาสนา จนบวชเป็นพระเข้าพรรษาที่ 8 แล้ว ปัจจุบันปฏิบัติหน้าที่เป็นพระธรรมทูตต่างประเทศสายยุโรป โดยดูแลเรื่องกิจกรรมศาสนาพุทธในประเทศฝรั่งเศส เยอรมนี สวิตเซอร์แลนด์ ล่าสุดเพิ่งกลับจากประเทศอังกฤษมาจำวัดนิคมประทีป เมื่อปี พ.ศ.2561 ที่ผ่านมา.
เปิดใจ หลวงพี่วัดดังเมืองตรัง ดีกรีจบ ป.โท เผยญาติโยมทำบุญแนวใหม่ สั่งแอปฯ มาถวายสังฆทาน พร้อมวิดีโอคอลรับพร ย้ำได้บุญหรือไม่ขึ้นอยู่กับเจตนาเป็นสำคัญ 
ทำบุญ,ทำบุญยุคใหม่,สั่งแอปฯ ทำบุญ,ถวายสังฆทาน,พระ,ข่าวโซเชียล,ข่าวทั่วไป